हनुमान विगहा मोड़-चनैनी पथ का शिलान्यास
नगरपंचायत क्षेत्र के वार्ड सात में नगर विकास मद के 22 लाख की लागत से हनुमान विगहा मोड़ से चनैनी तक पीसीसी पथ का शिलान्यास किया गया। विधायक कुशवाहा शिवपूजन मेहता, नगर अध्यक्ष रामेश्वर राम, उपाध्यक्ष श्रवण अग्रवाल ने संयुक्त रूप से शिलान्यास किया। मौके पर चनैनी में एक सभा आयोजित की गई, जिसमें बतौर मुख्य अतिथि सह विधायक शिवपूजन मेहता ने कहा कि सहयोग सहभागिता से क्षेत्र का चहुंमुखी विकास होगा।
उन्होंने कहा कि अध्यक्ष, उपाध्यक्ष और पार्षदों सभी एक धुरी के मजबूत अंग हैं और आपसी सहयोग से ही सड़क सहित अन्य योजनाएं धरातल पर गुणवत्ता के साथ उतारा जा सकता है। नगर अध्यक्ष रामेश्वर राम ने कहा कि चुनाव के वक्त जनता से किए हुए वायदों को एक-एक कर धरातल पर उतार रहा हूं, ताकि जनता के विश्वास पर खरा उतर सकूं। नगर उपाध्यक्ष श्रवण अग्रवाल ने कहा कि शहर के प्रत्येक वार्ड को विकास का केंद्र बनाकर योजना को अमली जामा पहनाया जा रहा है। कार्यक्रम की अध्यक्षता नगर अध्यक्ष रामेश्वर राम ने की। संचालन सचिन आनंद ने किया। मौके पर सांसद प्रतिनिधि अमरेन्द्र अग्रवाल, पार्षद अजय गुप्ता, तकी हुसैन, फिरोज हुसैन, नेहाल असगर, चंदन सिंह, लल्लू कश्यप, मंजय, मोहिदीन, बीरेंद्र मेहता, बिपुल, रौशन सहित अन्य लोग मौजूद थे।
bho_Deva hin_Deva hin_Deva